Poučenie o právach a povinnostiach občana, ktorý si podal žiadosť
o zaradenie do evidencie uchádzačov o zamestnanie, 
ktorá je zároveň aj žiadosťou o dávku v nezamestnanosti. 

Od 1.7. 2020 si môže občan súčasne s podaním žiadosti o zaradenie do evidencie uchádzačov o zamestnanie požiadať aj o dávku v nezamestnanosti. 
Stále zostáva aj možnosť podať si žiadosť o dávku v nezamestnanosti aj na príslušnej pobočke Sociálnej poisťovne.

1.	Podľa § 14 ods. 1 zákona č. 5/2004 Z. z. o službách zamestnanosti vznp. (ďalej len „zákon“) právo na prístup k zamestnaniu je právo občana, ktorý chce pracovať, môže pracovať a hľadá zamestnanie, na služby podľa tohto zákona zamerané na pomoc a podporu uľahčenia jeho vstupu na trh práce vrátane pomoci a podpory vstupu a zotrvania znevýhodneného uchádzača o zamestnanie (ďalej len „UoZ“) na trhu práce najmenej počas obdobia šiestich po sebe nasledujúcich kalendárnych mesiacov.
2.	Podľa § 14 ods. 2 zákona občan má právo na prístup k zamestnaniu bez akýchkoľvek obmedzení v súlade so zásadou rovnakého zaobchádzania v pracovnoprávnych vzťahoch a obdobných právnych vzťahoch ustanovenou osobitným zákonom. V súlade so zásadou rovnakého zaobchádzania sa zakazuje diskriminácia aj z dôvodu manželského stavu a rodinného stavu, farby pleti, jazyka, politického alebo iného zmýšľania, odborovej činnosti, národného alebo sociálneho pôvodu, zdravotného postihnutia, veku, majetku, rodu alebo iného postavenia.
3.	Podľa §14 ods. 3 zákona uplatňovanie práv a povinností vyplývajúcich z práva na prístup k zamestnaniu musí byť v súlade s dobrými mravmi. Nikto nesmie tieto práva a povinnosti zneužívať na škodu druhého občana.
4.	Podľa § 32 ods. 11 zákona na sprostredkovanie konkrétneho pracovného miesta nie je právny nárok.
5.	Podľa § 6 ods. 1 zákona UoZ na účely tohto zákona je občan, ktorý môže pracovať, chce pracovať, hľadá si zamestnanie a je vedený v evidencii UoZ úradu a ktorý:
a)	nie je zamestnanec,
b)	nie je v pracovnoprávnom vzťahu na základe dohody o práci vykonávanej mimo pracovného pomeru alebo nevykonáva zárobkovú činnosť na základe právneho vzťahu  podľa osobitného predpisu, ak tento zákon neustanovuje inak,,
c)	neprevádzkuje alebo nevykonáva samostatnú zárobkovú činnosť,
d)	nevykonáva zárobkovú činnosť v členskom štáte Európskej únie alebo v cudzine.
6.	Podľa § 6 ods. 2 zákona UoZ môže:
a)	byť v pracovnoprávnom vzťahu na základe dohody o práci vykonávanej mimo pracovného pomeru,12) ak trvanie tohto pracovnoprávneho vzťahu nepresiahne v úhrne 40 dní v kalendárnom roku a ak mesačná odmena nepresiahne v úhrne sumu životného minima pre jednu plnoletú fyzickú osobu podľa osobitného predpisu (zákon č. 601/2003 Z. z. o životnom minime a o zmene a doplnení niektorých zákonov v znení neskorších predpisov) platnú k prvému dňu kalendárneho mesiaca, za ktorý sa preukazuje výška odmeny, u zamestnávateľa,
•	u ktorého bezprostredne pred zaradením do evidencie UoZ  nebol v pracovnom pomere alebo v obdobnom pracovnom vzťahu,
•	ktorý ho v predchádzajúcich šiestich mesiacoch pred uzatvorením tohto pracovnoprávneho vzťahu neodmietol prijať do zamestnania sprostredkovaného úradom,
b)	vykonávať osobnú asistenciu podľa osobitného predpisu (zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov),  ak mesačná odmena nepresiahne v úhrne sumu životného minima pre jednu plnoletú fyzickú osobu podľa osobitného predpisu (zákon č. 601/2003 Z. z. o životnom minime a o zmene a doplnení niektorých zákonov v znení neskorších predpisov), platnú k prvému dňu kalendárneho mesiaca, za ktorý sa preukazuje výška odmeny,
c)	poskytovať údaje pre štatistiku rodinných účtov, ktorú vykonáva Štatistický úrad Slovenskej republiky na základe dohody o práci vykonávanej mimo pracovného pomeru,
d)	vykonávať dobrovoľnú vojenskú prípravu podľa osobitného predpisu (zákon č. 378/2015 Z. z. o dobrovoľnej vojenskej príprave a o zmene a doplnení niektorých zákonov) alebo
e)	byť zaradený do aktívnych záloh, vykonávať pravidelné cvičenie alebo plniť úlohy ozbrojených síl Slovenskej republiky počas zaradenia do aktívnych záloh podľa osobitného predpisu (zákon č. 570/2005 Z. z. o brannej povinnosti a o zmene a doplnení niektorých zákonov v znení neskorších predpisov), 
f)	vykonávať funkciu člena volebnej komisie a zapisovateľa volebnej komisie a vykonávať činnosť asistenta sčítania pri sčítaní obyvateľov, domov a bytov,
g)	vykonávať pracovnú povinnosť podľa osobitného predpisu (zákon č. 179/2011 Z. z. o hospodárskej mobilizácii a o zmene a doplnení zákona č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov v znení neskorších predpisov).

7.	Podľa § 6 ods. 3 zákona UoZ nesmie byť súčasne vo viacerých pracovnoprávnych vzťahoch podľa odseku  2 písm. a) zákona.
8.	Podľa § 9 ods. 1 zákona občan so zdravotným postihnutím na účely tohto zákona je občan uznaný za invalidného podľa osobitného predpisu.
9.	Podľa § 32 ods. 6 zákona sa občan uchádza o sprostredkovanie zamestnania na úrade, v ktorého územnom obvode má trvalý pobyt. Občan, ktorý hľadá zamestnanie, môže požiadať o informácie o možnostiach zamestnania ktorýkoľvek úrad.
10.	Podľa § 34 ods. 13 zákona UoZ, ktorý zmenou trvalého pobytu zmenil aj miestne príslušný úrad, nahlási túto zmenu úradu, v ktorého územnom obvode má trvalý pobyt, do troch pracovných dní odo dňa zmeny trvalého pobytu alebo odo dňa začatia poskytovania sociálnych služieb v zariadení sociálnych služieb. Pobyt v zariadení sociálnych služieb preukazuje UoZ potvrdením, ktoré na tento účel vydáva zariadenie sociálnych služieb. Práva a povinnosti spojené s vedením v evidencii UoZ prechádzajú na príslušný úrad dňom zmeny trvalého pobytu. Ak UoZ neoznámi túto skutočnosť príslušnému úradu v ustanovenej lehote, prechádzajú práva a povinnosti spojené s evidenciou UoZ na príslušný úrad dňom, keď ju UoZ oznámil príslušnému úradu. Písomnú dokumentáciu potrebnú na vedenie evidencie UoZ vyžiada úrad príslušný podľa miesta nového trvalého pobytu alebo miesta poskytovania sociálnych služieb v zariadení sociálnych služieb od úradu príslušného podľa predchádzajúceho trvalého pobytu. Ak sa zmení príslušnosť úradu určená podľa § 32 ods. 6 až 9 zákona, toto ustanovenie sa použije primerane.
11.	Podľa § 34 ods. 1 zákona občan, ktorý sa uchádza na základe osobného podania písomnej žiadosti alebo  na základe žiadosti podanej elektronickými prostriedkami podpísanej kvalifikovaným elektronickým podpisom o zaradenie do evidencie UoZ na úrade, v ktorého územnom obvode má trvalý pobyt, zaradí sa do evidencie UoZ odo dňa podania žiadosti, ak tento zákon neustanovuje inak. 
V čase trvania mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 sa občan podľa § 72al zákona môže uchádzať o zaradenie do evidencie uchádzačov o zamestnanie aj na základe žiadosti podanej elektronickými prostriedkami bez kvalifikovaného elektronického podpisu.
Vzor tlačiva – Žiadosť o zaradenie do evidencie uchádzačov o zamestnanie, ktorá je zároveň žiadosťou o priznanie dávky v nezamestnanosti. 

12.	Podľa § 34 ods. 2 zákona, skutočnosti rozhodné pre zaradenie do evidencie UoZ osvedčuje občan pri podávaní žiadosti o zaradenie do evidencie UoZ, najneskôr do ôsmich kalendárnych dní odo dňa podania žiadosti o zaradenie do evidencie UoZ, ak tomu nebránia závažné skutočnosti, ktoré je občan povinný preukázať. Zoznam dokladov 
13.	Podľa § 34 ods. 3 zákona, ak občan požiadal o zaradenie do evidencie UoZ do siedmich kalendárnych dní odo dňa:
a)	skončenia zamestnania, zaradí sa odo dňa nasledujúceho po skončení zamestnania,
b)	skončenia prevádzkovania alebo vykonávania samostatnej zárobkovej činnosti, zaradí sa odo dňa nasledujúceho po skončení prevádzkovania alebo vykonávania samostatnej zárobkovej činnosti,
c)	skončenia sústavnej prípravy na povolanie, zaradí sa odo dňa nasledujúceho po skončení sústavnej prípravy na povolanie,
d)	skončenia osobnej celodennej starostlivosti o dieťa, zaradí sa odo dňa nasledujúceho po skončení osobnej celodennej starostlivosti o dieťa,
e)	skončenia osobnej starostlivosti o blízku osobu, ktorá je odkázaná na osobnú celodennú opateru, zaradí sa odo dňa nasledujúceho po skončení osobnej starostlivosti o blízku osobu, ktorá je odkázaná na osobnú celodennú opateru, 
f)	skončenia dočasnej pracovnej neschopnosti, zaradí sa odo dňa nasledujúceho po skončení dočasnej pracovnej neschopnosti,
g)	skončenia invalidity, zaradí sa odo dňa nasledujúceho po skončení invalidity,
h)	skončenia výkonu väzby a výkonu trestu odňatia slobody, zaradí sa odo dňa nasledujúceho po skončení výkonu väzby a výkonu trestu odňatia slobody alebo
i)	právoplatnosti rozhodnutia o nepriznaní predčasného starobného dôchodku, zaradí sa odo dňa nasledujúceho po právoplatnosti rozhodnutia o nepriznaní predčasného starobného dôchodku.
14.	Podľa § 34 ods. 4 zákona sa takto (podľa § 34 ods. 3 zákona) postupuje aj pri zaradení do evidencie UoZ u občana, ktorý vedie so zamestnávateľom súdny spor o neplatnosť skončenia pracovného pomeru.
15.	Podľa § 34 ods. 5 zákona UoZ je povinný:
a)	 do ôsmich kalendárnych dní písomne oznámiť úradu každú zmenu skutočností rozhodných pre vedenie v evidencii UoZ,
b)	predložiť úradu kópiu dohody o práci vykonávanej mimo pracovného pomeru podľa § 6 ods. 2 písm. a) zákona najneskôr deň pred začatím plynutia doby, na ktorú sa táto dohoda uzatvorila.

16.	Podľa § 34 ods. 6 zákona UoZ je povinný aktívne si hľadať zamestnanie a aktívne hľadanie zamestnania osobne preukazovať úradu v termíne a na mieste určenom úradom.
17.	Podľa § 34 ods. 7 zákona sa za preukázateľné aktívne hľadanie zamestnania považujú aktívne formy osobného vyhľadávania zamestnania UoZ ustanovené všeobecne záväzným právnym predpisom:
a)	žiadosť o prijatie do pracovného pomeru alebo do obdobného pracovného vzťahu predložená                     
      alebo zaslaná zamestnávateľovi,
b)	doklad o preukázaní osobného hľadania zamestnania u zamestnávateľa,
c)	potvrdenie príslušného orgánu o prevzatí žiadosti o vydanie oprávnenia na prevádzkovanie alebo     
      vykonávanie samostatnej zárobkovej činnosti s uvedením dátumu jej prevzatia,
d)	preukázateľné začatie konania vo veci vykonávania osobnej asistencie podľa osobitného 
      predpisu,
e)	preukázateľné začatie konania vo veci poskytovania pracovnej asistencie podľa § 59 
       zákona,
f)	žiadosť o sprostredkovanie zamestnania predložená alebo zaslaná právnickej osobe alebo 
       fyzickej osobe, ktorá vykonáva sprostredkovanie zamestnania za úhradu, alebo
g)	žiadosť o prijatie do zamestnania predložená alebo zaslaná agentúre dočasného zamestnávania.
Žiadosť podľa  písm. a), f) a g) sa považuje za formu osobného preukazovania aktívneho hľadania zamestnania len vtedy, ak je v nej uvedený dátum prevzatia a podpis osoby oprávnenej na prevzatie žiadosti alebo ak je doložená poštovým podacím lístkom o jej zaslaní, alebo ak je doložená preukázaním jej odoslania elektronickou poštou.

18.	Podľa § 34 ods. 8 zákona je UoZ povinný na účel ponuky vhodného zamestnania alebo ponuky niektorého z aktívnych opatrení na trhu práce byť k dispozícii úradu do troch pracovných dní odo dňa vyzvania úradom; formu vyzvania si UoZ dohodne s úradom. Vyjadrenie zamestnávateľa o prijatí alebo neprijatí UoZ do ponúknutého vhodného zamestnania je UoZ povinný doručiť úradu v termíne určenom úradom.
19.	Podľa § 34 ods. 9 zákona počas zaradenia do projektov a programov realizovaných mimo územia Slovenskej republiky UoZ povinnosť podľa § 34 ods. 6 a 8 zákona nevzniká. UoZ je povinný do troch pracovných dní po návrate na územie Slovenskej republiky osobne sa dostaviť na úrad. 

20.	Podľa § 34 ods. 10 zákona u UoZ, ktorý sa zúčastňuje na vzdelávaní a príprave pre trh práce dlhšie ako dva mesiace, sa vyžaduje plnenie povinnosti podľa § 34 ods. 6 zákona len počas posledných dvoch mesiacov pred skončením vzdelávania a prípravy pre trh práce.

21.	Podľa § 34 ods. 15 zákona UoZ, ktorý je poberateľom dávky v nezamestnanosti a ktorý chce odísť do členského štátu Európskej únie s cieľom hľadať si zamestnanie a zachovať si nárok na dávku v nezamestnanosti, je povinný oznámiť úradu dátum svojho odchodu do členského štátu Európskej únie. Podľa § 34 ods. 16 zákona UoZ, ktorý oznámil úradu dátum svojho odchodu do členského štátu Európskej únie podľa § 34 ods. 15 zákona, nie je povinný plniť povinnosti podľa § 34 ods. 6 a 8 zákona odo dňa jeho odchodu do členského štátu Európskej únie. Podľa § 34 ods. 17 zákona UoZ, ktorého príslušný úrad v členskom štáte Európskej únie, do ktorého odišiel s cieľom hľadať si zamestnanie a zachovať si nárok na dávku v nezamestnanosti, nezaradil do svojej evidencie služieb zamestnanosti, je povinný opätovne začať plniť povinnosti podľa § 34 ods. 6 a 8 zákona najneskôr do 15 pracovných dní odo dňa jeho odchodu do členského štátu Európskej únie. Podľa § 34 ods. 18 zákona UoZ, ktorého príslušný úrad členského štátu Európskej únie, do ktorého odišiel s cieľom hľadať si zamestnanie a zachovať si nárok na dávku v nezamestnanosti, zaradil do svojej evidencie služieb zamestnanosti, je povinný opätovne začať plniť povinnosti podľa § 34 ods. 7, 9 a 10 zákona najneskôr do 15 pracovných dní odo dňa, od ktorého prestal byť k dispozícii príslušnému úradu členského štátu Európskej únie, ale najneskôr pred uplynutím šiestich mesiacov odo dňa jeho odchodu do členského štátu Európskej únie.

22.	Podľa § 34 ods. 14 zákona sa do evidencie UoZ nezaradí občan, ktorý:
a)	plní povinnú školskú dochádzku, a to do konca školského roku, v ktorom dovŕši 16 rokov veku,
b)	sa sústavne pripravuje na povolanie,
c)	je dočasne práceneschopný,
d)	má nárok na materské,
e)	má priznaný starobný dôchodok alebo občan, ktorý má priznaný invalidný dôchodok a dovŕšil vek potrebný na nárok na starobný dôchodok podľa osobitného predpisu,
f)	bol počas troch rokov opakovane vyradený z evidencie UoZ podľa § 36 ods. 1 písm. a) z dôvodu nástupu do vhodného zamestnania sprostredkovaného úradom a toto zamestnanie sa opakovane skončilo do jedného mesiaca od jeho vzniku, a to počas šiestich mesiacov od skončenia zamestnania; to sa nevzťahuje na skončenie zamestnania občanom z dôvodu, pre ktorý môže zamestnanec okamžite skončiť pracovný pomer,
g)	bol vyradený z evidencie UoZ podľa § 36 ods. 1 písm. n) a ods. 2 zákona, a to po obdobie jeho vyradenia z evidencie UoZ ustanovené v § 36 ods. 3 zákona,
h)	nesplnil povinnosť prevádzkovať samostatnú zárobkovú činnosť podľa § 49 ods. 1 alebo § 57 ods. 1 zákona, na ktorú mu bol poskytnutý príspevok podľa § 49 alebo § 57 zákona, a to počas obdobia chýbajúceho do splnenia tejto povinnosti; to neplatí, ak občan vrátil pomernú časť poskytnutého príspevku alebo nevyčerpanú časť poskytnutého príspevku, 
i)	nespĺňa podmienky podľa § 6 ods. 1 až 3 zákona,
j)	nepredloží doklady rozhodné pre zaradenie do evidencie UoZ v lehote podľa § 34 ods. 2 zákona,
k)	pred podaním žiadosti o zaradenie do evidencie UoZ, ak ide o štátneho príslušníka tretej krajiny, ktorý má udelený dlhodobý pobyt,
1.	nebol v posledných troch rokoch poistený v nezamestnanosti najmenej dva roky alebo
2.	vykonával činnosť zamestnanca v pracovnom pomere na určitú dobu a nebol v posledných štyroch rokoch poistený v nezamestnanosti z výkonu činnosti zamestnanca v pracovnom pomere na dobu určitú alebo dobrovoľne poistený v nezamestnanosti najmenej dva roky.

23.	Podľa § 36 ods. 1 zákona úrad vyradí UoZ z evidencie UoZ dňom:
a)	vzniku pracovného pomeru alebo obdobného pracovného vzťahu,
b)	vzniku oprávnenia prevádzkovať alebo vykonávať samostatnú zárobkovú činnosť,
c)	nasledujúcim po dni skončenia pozastavenia prevádzkovania alebo pozastavenia vykonávania samostatnej zárobkovej činnosti,
d)	nástupu na sústavnú prípravu na povolanie,
e)	nástupu na výkon trestu odňatia slobody,
f)	vzatia do výkonu väzby,
g)	priznania starobného dôchodku alebo dňom dovŕšenia veku potrebného na nárok na starobný dôchodok u poberateľa invalidného dôchodku podľa osobitného predpisu alebo dňom zaradenia do evidencie UoZ, ak deň priznania starobného dôchodku predchádza dňu zaradenia do evidencie UoZ,
h)	narodenia dieťaťa, ak dieťa žije,
i)	úmrtia,
j)	odchodu do členského štátu Európskej únie na obdobie dlhšie ako 15 kalendárnych dní s výnimkou odchodu do členského štátu Európskej únie podľa § 34 ods. 15 až 18 zákona alebo liečenia v členskom štáte Európskej únie,
k)	odchodu do cudziny na obdobie dlhšie ako 15 kalendárnych dní s výnimkou liečenia v cudzine,
l)	začatia vykonávania zárobkovej činnosti:
1.)	v členskom štáte Európskej únie alebo
2.)	v cudzine,
m)	požiadania o vyradenie z evidencie UoZ z dôvodu:
1.)	starostlivosti o dieťa do desiatich rokov veku,
2.)	preukázanej osobnej starostlivosti o blízku osobu podľa § 116 Občianskeho zákonníka, ktorá je odkázaná na osobnú celodennú opateru,
n)	požiadania o vyradenie z evidencie UoZ,
o)	vzniku pracovnoprávneho vzťahu na základe dohody o práci vykonávanej mimo pracovného pomeru alebo dňom začatia vykonávania zárobkovej činnosti na základe právneho vzťahu podľa osobitného predpisu okrem pracovnoprávneho vzťahu na základe dohody o práci vykonávanej mimo pracovného pomeru alebo právneho vzťahu podľa § 6 ods. 2 zákona,
p)	nadobudnutia právoplatnosti rozsudku o neplatnosti skončenia pracovného pomeru alebo nadobudnutia právoplatnosti rozsudku o zrušení rozhodnutia orgánu štátnej správy o skončení štátnozamestnaneckého pomeru alebo služobného pomeru,
r)	zaradenia do evidencie UoZ, ak:
1.)	pri podaní žiadosti o zaradenie do evidencie UoZ uviedol údaje, ktoré boli následne preukázané ako nepravdivé a ktoré viedli k jeho zaradeniu do evidencie UoZ,
2.)	boli zistené nové skutočnosti, ktoré by mali vplyv na posúdenie žiadosti o zaradenie do evidencie UoZ a na zaradenie do evidencie UoZ,
s)	ktorým prestal spĺňať podmienku podľa § 6 ods. 2 písm. a) . a b) a ods. 3 zákona,
t)	zániku dlhodobého pobytu, ak ide o štátneho príslušníka tretej krajiny; to neplatí v prípade zániku dlhodobého pobytu z dôvodu, že štátny príslušník tretej krajiny nadobudol štátne občianstvo Slovenskej republiky,
u)	zistenia neschopnosti plniť povinnosti podľa § 34 ods. 6 a 8 zákona na základe posudku podľa § 19 ods. 7 alebo § 20 ods. 4 zákona.

24.	Podľa § 36 ods. 2 zákona úrad vyradí UoZ z evidencie UoZ dňom zistenia:
a)	vykonávania nelegálnej práce
b)	nespolupráce s úradom alebo
c)	že mu bolo v cudzine udelené povolenie na zamestnanie.
25.	Podľa § 36 ods. 3 zákona v prípade vyradenia UoZ z dôvodu podľa § 36 ods. 1 písm. n) zákona úrad znovu zaradí občana do evidencie UoZ najskôr po uplynutí troch mesiacov odo dňa jeho vyradenia z evidencie UoZ. V prípade vyradenia UoZ z evidencie UoZ podľa § 36 ods. 2 zákona úrad znovu zaradí občana do evidencie UoZ najskôr po uplynutí šiestich mesiacov odo dňa jeho vyradenia z evidencie UoZ. 

26.	Podľa § 36 ods. 4 zákona sa za vážny dôvod pri vyradení UoZ z evidencie UoZ podľa § 36 ods. 5 písm. a) až e) a h) zákona považuje:
a)	ak miesto výkonu zamestnania a povaha zamestnania manžela alebo ak miesto výkonu zamestnania a povaha zamestnania neumožňujú zabezpečiť sprevádzanie dieťaťa do desiatich rokov veku do predškolského zariadenia alebo do školy,
b)	zdravotný stav UoZ posúdený podľa § 19 ods. 1 zákona,
c)	dočasná pracovná neschopnosť UoZ, ktorej začiatok a skončenie sa úradu preukazuje potvrdením o dočasnej pracovnej neschopnosti do troch pracovných dní odo dňa vystavenia potvrdenia o dočasnej pracovnej neschopnosti a pracovným dňom nasledujúcim po skončení dočasnej pracovnej neschopnosti; skončenie dočasnej pracovnej neschopnosti preukazuje UoZ osobne,
d)	zdravotný stav blízkych osôb, ktorý si na základe písomného vyjadrenia ošetrujúceho lekára alebo rozhodnutia zdravotníckeho zariadenia vyžaduje osobnú starostlivosť, ošetrovanie alebo sprevádzanie; písomné vyjadrenie ošetrujúceho lekára alebo rozhodnutie zdravotníckeho zariadenia o začatí osobnej starostlivosti alebo ošetrovania predkladá UoZ do troch pracovných dní odo dňa vystavenia písomného vyjadrenia ošetrujúceho lekára alebo rozhodnutia zdravotníckeho zariadenia, písomné vyjadrenie ošetrujúceho lekára alebo rozhodnutie zdravotníckeho zariadenia o skončení osobnej starostlivosti alebo ošetrovania predkladá UoZ nasledujúci pracovný deň po skončení osobnej starostlivosti alebo ošetrovania a doklad o sprevádzaní predkladá UoZ nasledujúci pracovný deň po skončení sprevádzania,
e)	výkon dobrovoľnej vojenskej prípravy podľa osobitného predpisu, vykonávanie pravidelného cvičenia alebo plnenie úloh ozbrojených síl Slovenskej republiky počas zaradenia do aktívnych záloh podľa osobitného predpisu, ktorých začatie a skončenie sa úradu preukazuje najneskôr jeden pracovný deň pred ich začatím a tri pracovné dni po ich skončení.
f)	iné dôvody, ktorých vážnosť posudzuje úrad.

27.	Podľa § 36 ods. 5 zákona sa za nespoluprácu UoZ s úradom podľa § 36 ods. 2 písm. b) zákona považuje:
a)	odmietnutie ponuky vhodného zamestnania sprostredkovaného úradom bez vážnych dôvodov alebo odmietnutie nástupu do vhodného zamestnania sprostredkovaného úradom bez vážnych dôvodov,
b)	odmietnutie ponuky na účasť alebo odmietnutie účasti na aktívnych opatreniach na trhu práce UoZ bez vážnych dôvodov okrem odmietnutia ponuky na účasť alebo odmietnutia účasti na aktivačnej činnosti formou menších služieb pre samosprávny kraj podľa § 52 zákona a formou dobrovoľníckej služby podľa  § 52a zákona,
c)	predčasné skončenie účasti na aktívnych opatreniach na trhu práce UoZ pred dohodnutým termínom bez vážnych dôvodov, neplnenie podmienok účasti UoZ na aktívnych opatreniach na trhu práce písomne dohodnutých medzi úradom a UoZ bez vážnych dôvodov alebo neplnenie opatrení určených v individuálnom akčnom pláne podľa § 43 ods. 6 zákona bez vážnych dôvodov, 
d)	nepreukázanie splnenia povinnosti podľa § 34 ods. 6 zákona bez vážnych dôvodov podľa § 36 ods. 4 písm. b) až  f) zákona,
e)	nedostavenie sa na úrad alebo miesto určené úradom na účely podľa § 34 ods. 6 a 8 zákona bez vážnych dôvodov podľa § 36 ods. 4 písm. b) až f) zákona,
f)	nepredloženie dokladov podľa § 36 ods. 4 a 6 a § 19 ods. 4 zákona v termíne určenom úradom a ústredím, ak nedodržanie termínu spôsobil UoZ,
g)	nedodržanie liečebného režimu UoZ počas jeho dočasnej pracovnej neschopnosti,
h)	nedodržanie povinnosti podľa § 34 ods. 5,9,17 zákona alebo ods. 18 zákona bez vážnych dôvodov podľa § 36 ods. 4 písm. b) až  f) zákona,
i)	nepredloženie kópie dohody o práci vykonávanej mimo pracovného pomeru podľa § 6 ods. 2 písm. a) zákona pri podaní žiadosti o zaradenie do evidencie UoZ, ak ju mal uzatvorenú.

28.	Podľa § 34 ods. 11 zákona UoZ, ktorý predloží potvrdenie o dočasnej pracovnej neschopnosti, úrad neurčí povinnosť podľa § 34 ods. 6 a 8 zákona počas trvania dočasnej pracovnej neschopnosti.

29.	Podľa § 34 ods. 12 zákona UoZ, ktorá predloží doklad o predpokladanom termíne pôrodu, úrad neurčí povinnosť podľa § 34 ods. 6 a 8 zákona v období od začiatku šiesteho týždňa pred očakávaným dňom pôrodu a počas šiestich týždňov po pôrode.
30.	Podľa § 15 zákona vhodné zamestnanie na účely tohto zákona je zamestnanie, ktoré zohľadňuje zdravotný stav občana, prihliada na niektorú z jeho kvalifikácií, odborné zručnosti alebo druh doteraz vykonávanej práce. Vhodné zamestnanie na účely sprostredkovania zamestnania podľa tohto zákona je zamestnanie, v ktorom týždenný pracovný čas nie je kratší ako polovica z ustanoveného týždenného pracovného času. Vhodné zamestnanie si občan hľadá sám, za pomoci úradu alebo za pomoci právnickej osoby alebo fyzickej osoby podľa § 11 ods. 2 písm. b) až e) zákona.
31.	Úrad poskytuje UoZ bezplatné informačné a poradenské služby, ako aj odborné poradenské služby.
32.	Vaše osobné údaje (meno, priezvisko, dátum narodenia, trvalý pobyt, dosiahnutý stupeň vzdelania, získané odborné zručnosti alebo druh doteraz vykonávanej práce, dĺžku vedenia v evidencii UoZ a informáciu o tom, či ste poberateľom dávky v hmotnej núdzi), evidované v informačnom systéme úradu práce, sociálnych vecí a rodiny, budú poskytnuté primátorom miest a starostom obcí na účely organizovania menších obecných služieb pre obec v súlade so zákonom.
33.	Vaše osobné údaje (meno, priezvisko, titul, rodné číslo, adresa, PSČ, dátum zaradenia do evidencie UoZ, dátum fyzického natypovania dátumu zaradenia do evidencie UoZ, dátum vyradenia z evidencie UoZ, dátum fyzického natypovania dátumu vyradenia z evidencie UoZ a dátum právoplatnosti rozhodnutia o nezaradení do evidencie UoZ a dátum právoplatnosti rozhodnutia o vyradení z evidencie UoZ) budú z informačného systému úradu práce, sociálnych vecí a rodiny poskytnuté Sociálnej poisťovni na účely posúdenia nároku na dávku v nezamestnanosti.
34.	ÚPSVR  – IČO: 30794536,  spracúva Vaše osobné údaje v zmysle zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a uvedené osobné údaje ďalej poskytuje orgánom verejnej moci. V prípade akýchkoľvek nejasností, problémov, otázok sa môžete obrátiť na mailovú adresu: ochranaosobnychudajov@upsvr.gov.sk.

35.	Podľa § 9 zákona č. 18/2018 Z. z. o ochrane osobných údajov a o zmene a doplnení niektorých zákonov musia byť osobné údaje správne a podľa potreby aktualizované; musia sa prijať všetky potrebné opatrenia, aby sa zabezpečilo, že sa osobné údaje, ktoré sú nesprávne z hľadiska účelov, na ktoré sa spracúvajú, bezodkladne vymažú alebo opravia; v prípade poskytnutia nesprávnych údajov dotknutou osobou, nenesie prevádzkovateľ zodpovednosť za ich nesprávnosť.